钦定古今图书集成/明伦汇编/官常典/第343卷 > 李甘
## 钦定古今图书集成/明伦汇编/官常典/第343卷 > 李甘

按《唐书李中敏传》：“李甘，字和鼎，长庆末，第进士，举贤
良方正异等，累擢侍御史。郑注侍讲禁中，求宰相，朝
廷哗言将用之。甘显倡曰：‘宰相代天治物者，当先德
望，后文艺。注何人？欲得宰相？白麻出，我必坏之’。既而
麻出，乃以赵儋为鄜坊节度使。甘坐轻肆，贬封州司
马，而李训内亦恶注，由是注卒不相，甘终于贬。始，河”
南人杨牢，字松年，有至行。甘方未显，以书荐于尹曰：
“执事之部孝童”杨牢，父茂卿，从田氏府。赵军反，杀田
氏。茂卿死，牢之兄蜀三往索父丧，虑死不果至。牢自
洛阳走常山二千里，号伏叛垒，委发羸骸，有可怜状。
仇意感解，以尸还之。单缞冬月往来太行间，冻肤皲
瘃，衔哀雨血，行路稠人，为牢泣。归责其子，以牢勉之。
牢为儿践操如此，未闻职事门唁而书显之，岂树风扶教意耶？且乡人能啮疽刳䏶，急亲之病，皆一时决
耳，犹蒙表其闾，脱之徭，上有大礼，则差问以粟帛。今
河北骄叛，万师不能攘，而牢徒步请尸仇手，与夫含
腐忍疮者孰多？牢绝乳即能诗，洛阳儿曹壮于牢者，
皆出其下。闻牢之赎“丧，潞帅偿其费；其葬也，滑帅赙
之财。斯执事之事，他人既篡之矣，即有称牢于上者，
执事能无恨其后乎？”其激卬自任类此。牢后亦擢进
士第。